Pilisszentkereszt

Pilisszentkereszt ( = malmocska) község Pest vármegye Szentendrei járásában, a budapesti agglomerációban. A község része Dobogókő. Lakóinak száma 2259 fő ebből 547 szlovák és 77 fő német (a 2011-es népszámlálás szerint). Népszerű kirándulóhely, illetve kirándulások kiindulási pontja.

Földrajz 

Budapest északi határától 26 km-re, a Dunazug-hegyvidék, pontosabban a Pilis völgyében fekszik, a Dobogó-kő és a Pilis alatt.

Történelem 
A település határában található a 11. századi királyi vadászkastély, amelyet III. Béla király az általa 1184. május 27-én alapított pilisi ciszterci apátságnak adott. Gerecze Péter kezdte meg a romok feltárását 1913-ban, majd az 1960-as – 1970-es években Gerevich László tárta fel az apátság maradványait teljes egészében. Ebben a monostorban temették el II. Endre király 1213. szeptember 28-án meggyilkolt feleségét, Gertrudis királynét. A tragédiát Katona József Bánk bán című drámájában dolgozta fel. A templom és a hozzá tartozó kolostor a tatárjárás és törökdúlás idején megsemmisült.

A helység újratelepítése Mária Terézia idején kezdődött meg. Ekkor felvidéki szlovákok, és német telepesek érkeztek ide. A terület a pálosok tulajdona volt, akik a települést Szentkeresztnek nevezték el, amely az idők során a Pilis közelsége miatt Pilisszentkereszt lett. A ma is látható barokk stílusú templom a pálos atyák vezetésével 1766-ra épült fel, és a Szent Kereszt titulust kapta. 22 méter magas tornya csak 1803-ra készült el.

1945. január 9-én több, más irányból indított sikertelen kísérlet után a németek páncélosok támogatásával megkíséreltek a szovjet csapatok által körülzárt Budapestre bejutni Esztergom irányából Pilisszentlélek–Pilisszentkereszt–Pomáz irányában. 11-én véres harcok közben elfoglalták Pilisszentkeresztet és tovább nyomultak Pomáz felé, ahol végül is Hitler parancsa visszavonulásra utasította a támadókat. A páncélos ék a támadás leállításakor 17 kilométerre közelítette meg a fővárost.

2008-ban a képviselő-testület a szlovák kisebbségi önkormányzat irodájának elköltöztetéséről döntött a Szlovák Házból a szlovák iskola épületébe, ami diplomáciai vihart kavart Szlovákia és Magyarország között. Végül 2008 júniusában megállapodás született a Miniszterelnöki Hivatal és az Országos Szlovák Önkormányzat között Pilisi Szlovákok Központja felépítéséről, amely a magyar és a szlovák kormány támogatásával valósult meg, és 2012. október 2-án adták át Orbán Viktor és Robert Fico részvételével.

Közélete

Polgármesterei
 1990–1994: Telek Pál (független)
 1994–1998: Havelka József (független szlovák kisebbségi)
 1998–2002: Havelka József (független szlovák kisebbségi)
 2002–2006: Havelka József (független szlovák kisebbségi)
 2006–2010: Lendvai József János (SZPKE)
 2010–2011: Lendvai József János (független)
 2011–2014: Lendvai József János (független)
 2014–2019: Peller Márton (független)
 2019-től: Peller Márton (független)

A településen 2011. november 27-én időközi polgármester-választást (és képviselő-testületi választást) tartottak, az előző képviselő-testület önfeloszlatása miatt. A választáson a hivatalban lévő faluvezető is elindult, és megerősítette pozícióját.

Népesség 
Lakóinak száma 2259, a 2011-es népszámlálás szerint, ebből 547 lakos (24,2%) szlovák, 77 fő német.

A település népességének változása:

Infrastruktúra

Közlekedés 
Budapest felől Pomázon, Esztergomból Pilisszentléleken keresztül közelíthető meg, mindkét irányból az 1111-es úton. A főváros felől megközelíthető még Pilisvörösváron és Pilisszántón keresztül is a 11 108-as úton. A szintén Pilisszentkereszthez tartozó Dobogó-kőre a 11 115-ös út vezet.

Látnivalók 
 A pilisi ciszterci apátság kolostorának és kápolnájának romjai (13. század) – A 16,5 hektár kiterjedésű kolostortelepet a településtől 1 kilométerre nyugatra kettős fal vette körül. A templom kb. 60 m hosszú lehetett és francia korai gótikus stílusban épülhetett. Gertrudis királyné sírjának töredékei a Magyar Nemzeti Galériában találhatók.
 Római katolikus templom (barokk stílusú, 1757)
 Kakas-hegyi vadászház
 Vas-kapu sziklabordája
 Szopláki-ördöglyuk
 Zsivány-barlang sziklacsoportja, a Zsivány-sziklák
 Dobogó-kő (700 m, a Visegrádi-hegység legmagasabb pontja)
 Dobogókő, Báró Eötvös Loránd menedékház és Turistamúzeum
 Dobogókő, Makovecz Zsindelyes
 Dobogókő Síközpont, a mai Magyarország legrégebbi sípályája
 Szurdokvölgy. A Dera-patak völgye a község alatt, tanösvény a helyi flóra és fauna magyarázatával
 Szentkút. Festői forrás kis szabadtéri oltárral. Zarándokhely
 Szlovák tájház
 Mészégető kemence a 19. századból
 Szlovák Nemzetiségi Általános Iskola

Jegyzetek

További információk 
 Pilisszentkereszt az utazom.com honlapján
 Pilisszentkereszt térképe 
 Pilisszentkereszt a szallas.eu -n
 Pilisszentkereszt a www.utikonyvem.hu oldalon
 Pilisszentkereszt.lap.hu - linkgyűjtemény
 a Walden Hotel turisztikai oldala Dobogókőről
 a Dobogókőért Közhasznú Alapítvány turisztikai oldala Dobogókőről
 a Dobogókő Sícentrum hivatalos weboldala
 a Dobogókőért Közhasznú Alapítvány Rendezvények, turisztikai programok, filmklub, önkéntesség Dobogókőn, Dobogókőért

A Pilis települései
A Visegrádi-hegység települései
Pest-Pilis-Solt-Kiskun vármegye települései
Pest megye települései